AlmaznayaGroza/cyrillic-language-classification huggingface dataset:
Андерсен, Ханс Кристиан

Ханс Кри́стиан А́ндерсен (ӟуч кылын озьы ик Ганс Христиан шуыса тодмо луэ; 2 оштолэзь 1805 ар, Оденсе, Дани-норвеги уния - 4 гудырикошкон 1875 ар, Копенгаген, Дания) - нылпи писатель, быдэс дуннелы тодмо нылпиослы но бадӟымъёслы гожтэм выжыкылъёслэн авторзы: «Шӧтэм ӵӧжпи», «Корольлэн выль дӥськутэз», «Дюймовочка», «Уӵы», «Кӧжы вылын принцесса», «Оле Лукойе», «Лымы королева», «Русалочка» но мукет. Андерсенлэн 3342 гожтосэз, солэн ужъёсыз ог 125 кылэ берыктэмын но ӟеч сям пыӵатӥсь урокъёслы пӧрмемын. == Улон сюресэз == Ханс Кристиан Андерсен вордӥськиз 2 оштолэзе 1805 арын Фюн шормуӵысь Оденсе карын. Атаез куанер сапег вурись вал, анаез - дӥськут мискись луыса ужаз. 14 тырмыса, Ханс Копенгагенэ кошкыны малпа; анаез, пиез ӝоген берытскоз шуыса оскиз ке но, малы атай юртысь кошкиськод шуыса юамезлы, Ханс кема малпаськытэк, соку ик вазиз: «Тодмо луон понна!» Егит дыръяз Ханс чебереныз ӧз висъяськылы: ӝужыт мугоро, чиед кио-пыдо но кузь ныро вал. Озьы ке но, сое жаляса, вылтусыз шоры учкытэк, Королевской театре кутӥллям. Отын со пичияк рольёсты шудылӥз. Пияшлэсь быгатонлыкъёссэ адӟыса, жалясь калык Данилэн королезлы Фредерик VI-лы Андерсенэз школае кутон сярысь куронэн вазиськиз, озьы со Слагельсе карысь школае шедиз, собере мукетаз Эльсинор карысь школае выжтэмын вал. Кыказ но дун тырытэк, казна чотын дышетскиз. Отын дышетскисьёс Ханслэсь куать ареслы пичиесьгес вал, соин сэрен ӵемысь сое серем карылӥзы. Нош школалэн ректорез котьку шораз тэргаса но курласа вазьылӥз. Дышетскем аръёсыз сярысь берло Ханс тужгес секыт но шимес вакытъёс шуыса тодаз вайылӥз. 1827 арын Андерсен дышетсконзэ йылпумъя, нош янгыштэк шонер гожъяськонлы озьы ик уг дышы. Андерсен ноку ӧз кышнояськылы, пиналъёсыз но ӧй вал. Неврастениен курадӟыса улӥз. 1840 арын Копенгагенын со Енни Линд нимо оперной кырӟасен тодматске. Берло аслаз дневниказ «Мон яратӥсько» шуыса гожтэ. 1872 арын, 67 аресказ вуыса, Андерсен усьыса, йӧнатыны луонтэм зол шуккиське. Берлогес мусысьтыз лек пыктоссэ синйылто, нош куинь ар курадӟыса, 1875 арын кулэ. Ханс Андерсен Копенгагенысь Ассистенс шайвылын ватэмын.

Source: original
12 куарусён

12 куарусён - арлэн 255-тӥ нуналыз (256-тӥ нунал високосной арын) григорианской календарья. Выль арозь 110 нунал кыле. Али дыре юлиан календарьлэн 30-тӥ гудырикошконэзлы огкадь луэ. == Луэм учыръёс == 1485 - Тверь княжество пыриз Муско кунлэн составаз. 1683 - Ян Собеский Веналы турец осадаез дугдытӥз. 1698 - Россиын Таганрог кар инъямын. 1789 - Франциысь революционер Жан Поль Марат «Калыклэн эшез» газетлэсь нырысетӥ номерзэ поттӥз. 1847 - Американо-мексиканской война: Мехикоысь Чапультепек дворец понна ож кутскиз. 1858 - Выль Шотландиын (Канада) зарни шараямын. 1890 - Англичанъёс Солсбери кар инъязы. 1940 - француз пиналъёс шедьтӥзы доисторической суредъёс Ласко гурезьгыркын. 1942 - Британиысь «Лакония» лайнерез выйтэмен «Тритон Ноль» приказ поттэмын вал. 1943 - Отто Скорцени Бенито Муссолиниез пытсэтлэсь мозмытӥз. 1948 - Индиысь армия Хайдарабадэ кужмысь пыриз. 1959 - «Луна-2» советской межпланетной станциез лэзён. 1974 - сэрпалтэмын Эфиопиысь император Хайле Селассие I, кудзэ растафарианъёс мугоратэм Джа шуыса лыдъязы. 1990 - Германиез огазеян сярысь огкыл гожтэмын вал. 1994 - Атлантаын Марк Андреессен (Marc Andreessen) возьматӥз выль веб-браузер «Mosaic Netscape». 2014 - Дэри черкогуртысь Шор площадьын Совето Союзлэн Героезлы Василий Зайцевлы сӥзем памятник-бюст усьтэмын вал. == Вордскизы == 1494 - Франциск I, Франциысь король. 1881 - Дэниэл Джоунз, тодмо англи кылчи, фонетист. 1897 - Ирен Жолио-Кюри, француз физик, Нобель премилэн химияя лауреатэз (1935). 1917 - Арсений Загребин, удмурт эмтодосчи, хирург, профессор, Ижысь медициная кун институтлэн ректорез (1961-1968). 1921 - Станислав Лем, Польшаысь писатель, сатирик, философ но фантаст. 1944 - Владимир Спиваков, Россиысь скрипкаен шудӥсь, «Виртуозы Москвы» ансамблен кивалтӥсь. 1947 Анатолий Андреев, Удмуртиысь ӟуч писатель-фантаст. Юрий Баженов, Балезино ёросысь инженер-конструктор. 1952 - Зелимхан Яндарбиев, Чечняысь политической но оскон ужчи. 1977 - Дашгын Гюльмамед оглы Гюльмамедов, Грузиысь политик, кылбурчи, гожъяськись но спортсмен. == Кулӥзы == 1913 - Иван Цветаев, ӟуч искусствовед, историк, Петербургысь наукаосъя академилэн член-корреспондентэз, Марина Цветаевалэн атаез. 2009 - Юрий Веркиенко, инженер-электромеханик, ИжГТУ-лэн профессорез.

Source: original
Кузонлэн историез

Кузонлэн историез бигер калыклэн историеныз герӟаськемын. Трос дауръёс ӵоже Кузон та мусульман калыклэсь улон сюрессэ уте но азинтэ вал. Кузон нимлэн кылдэмез сярысь пӧртэм веранъёс но легендаос вань. Огез соос пӧлысь: Кузон крепость Волга шурлэн ярдураз ӝутэмын вал Булгар Ханствоез утен понна. Туж умой интыын сылэмез понна, котырес луэмез понна, соин сэрен казанлы (рис пӧзьтон котел) укшаемез понна, Казань ним но, пе, сётэмын. Туннэ нуналлы Кузонлэн кылдэмез пумысен историез эскерисьёс одӥг малпанэ вуэмын - кар 1000 ар талэсь азьвыл кылдэмын Волжской Булгарилэн форпостэз луыса. Татаро-монголъёс вуэм бере, Кузон итӥське Зарни Орда борды. XIII-XIV дауръёсы Кузон туж азинске - та кар пыр вузкарон Европаез но Азиез герӟась сюресъёс ортчо, политикая центр луыны кутске. Вашкала ӟуч книгаосын Кузон сярысь информация шедьыны кутске XIV-XV дауръёсысен гинэ. 1438-тӥ арысен, Зарни Орда быремен сэрен, Казанской Ханстволэн шоркареныз лыдъяськыны кутскиз. Нюръяськон кутскиз Московской государствоен. 1552-тӥ арын Кузон Иван Грозныйлэн ожгарчиосыз кужмысь басьтӥзы Кузонэз. Быдтэмын вал туж трос калык, город сутэмын-куашкатэмын. Муско кунэ пыремез бере, Кузонлэн выль азинскон сюресэз усьтӥськиз. 1556-тӥ арын тӧдьы излэсь Кремль ӝутыны кутско. Бигеръёслы городлы 30 иськемлы матынгес улыны уг яра вал. Соин сэрен - калыклэн лыдыз городын туж ичи вал. XVII дауре карлэн экономикаез ӝог азинскыны кутскиз. Усьтӥсько нырысетӥ мануфактураос. 1708-тӥ арын Кузон Казанской губерниялэн шоркарез луыса юнматэмын. Со дырысен город губернской город луыса будыны ӧдъя. Поволжье улосын культурной шоркарез лыдъяськыны кутске: 1758-тӥ арын усьтӥське нырысетӥ гимназия, 1771-тӥ арын - нырысетӥ медресе, 1791-тӥ арын - нырысетӥ театр, 1804-тӥ арын - университет (Россиысь куинетӥез!) Революция но Граждан ож вакытъёсы Кузон большевикъёслэн огез нюръяськон шоркарзы луиз. Татын ортчизы шимес виркисьтон ожъёс. 1920-тӥ арын Кузон ТАССР-лэн шоркарез луыса юнматэмын. Быдӟым Атыкай ож дыръя Кузонэ трос заводъёсты эвакуировать каремын вал. Озьы ик Наукаосъя академилэсь ёзъёссэ. Туннэ нуналы Кузон - Россилэн куинетӥ шоркареныз лыдъяське.

Source: original
Атаманов, Михаил Гаврилович

Миха́ил Гаври́лович Ата́манов - тодмо удмурт кылчи но черк ужась, филологи наукаосъя доктор, протодьякон. Вордскемын 1945 аре 19 сентябре Удмурт АССР-ысь Грах ёросысь Вуж Эгра гуртын кресьян семьяын. Вылӥ Эграысь тямыс аресъем школаез йылпумъям бераз Асангуртысь совхоз-техникумын но дышетскемын. Армиысь бертыса, Вуж Эграын зоотехник луыса ужаз. 1970-1975 аръёсы Удмурт кун университетысь филологияя факультетлэн удмурт люкетаз дышетксиз. Дышетскемзэ пырпотыса, Тартуысь кун университетысь финн-угор кылъёсъя кафедрае целевой аспирантурае ыстэмын вал. Наука ласянь кивалтӥсез вал тодмо финно-угрист Пауль Аристе. 1978 аре «Этнонимы удмуртов в топонимии» шуыса нимам кандидат луон диссертацизэ со дырызлэсь вазь утьыны быгатӥз. Иже бертыса, УдНИИ-лэн кылъя сектораз ужаны кутскиз. Со вакытысен Атаманов юн кусып возе удмурт историкъёсын Никифор Павловен но Маргарита Гришкинаен, этнографен Владимир Владыкинэн Михаил Атаманов - ог 150 научной статьяослэн но ньыль монографиослэн авторзы. Соос пӧлын уката ик тодмо луо «Удмуртская ономастика» (1988) но «Удмурт нимбугор = Словарь личных имён удмуртов» (1990). Ваньмыз сямен научной ужъёссы сӥземын удмурт ономастикалы (кылсярысь, удмурт воршудъёслэн нимъёссылы но исторической географизылы). Со сяна, Атамановлэн улосмылэсь этноисторизэ эскерон удысын но тыршемез вань: та ласянь со туж тодмо луэ аспӧртэмлыко но трос ласянь осконтэм гипотезаосын: Атамановъя, Удмуртилэн музъем вылаз азьвыл Обь угоръёс но самодиос улӥллям, пе. 1989 арлэн пумаз Атаманов институтысь кошке но черкын (Ӟуч православи черк, Муско патриархия) ужаны кутске; 1990 аре толшор толэзе со дьяконлэсь санзэ басьтэ. Али со ужа Ижысь Шудӟа черкын, огвакытэ Ӟуч православи черклэн Ижысь но Удмуртиысь епархиезлэн референтэз луыса ужа но. Патриарх Алексий II-лэн бакель каремезъя Атаманов Библиез удмурт кылэ берыктыса ужа. Библиез берыктон институтлэн редакциез улын печатламын вал нылпи Библия, ньыль евангелиос (1992), Псалтирь (1994), Апостолъёслэн ужъёссы (1996), Выль Сӥзён (1997, быдэсак берыктэмын), вӧсяськон книгаос но мукет черк литература. == Чӧлсконъёс == Михаил Атаманов сярысь (ӟуч) Михаил Атаманов сярысь

Source: original
Ижкар автобус

Ижкар автобус - мерлыко транспортлэн йӧсъёсыз пӧлысь одӥгез Удмуртилэн шоркараз - Ижын. Валтӥсь кивалтӥсь компания луэ «ИПОПАТ». Озьы ик кӧня ке мосъем предприятие вань. Одӥг мынон сылэ 29 манет (электрон картаен - 28 манет). == Паркъёсыз == Ижкарын кык автобусной парк вань. == Подвижной составез == Ижын автобуслэн таӵе йӧсъёсыз вань: НефАЗ-5299, Волжанин-5270, ЛиАЗ-5256.45, ЛиАЗ-5256.53, МАЗ-105, МАЗ-103 но мукетъёсыз. == Чӧлсконъёс == ИПОПАТ-лэн официальной сайтэз

Source: original
Наполеон

Наполеон I Бонапарт (Шаблон:Lang-co, итал. Napoleone Buonaparte, фр. Napoléon Bonaparte; 1769-1821) - Франциялэн император, быдӟым француз полководец но кун ужась. Со вордскиз Аяччоын Корсика шоруӵын 1769 арын. 1785 арын со ожгар школаез быдэстӥз но лейтенант нимез басьтӥз. 1794 арын Тулон басьтон понна Наполеон генерал нимез басьтӥз. 1795 арын со Жозефинаен (генерал Богарнэлэн палкышно) кышнояськиз. 1796 арын со Италияын ожмаськиз, но 1798-9 арын Египетын. 1799 арын Наполеон ожкалыкен Францияе берытскиз но консул луиз. 1804 арын со Франциялэн император луиз.

Source: original
Удмурт Республикаысь Дышетӥсьёслэсь тодон-валанзэс будэтонъя но паськытатонъя институт

Удмурт Республикаысь Дышетон удысын ужасьёслэсь тодон-валанзэс будэтонъя но паськытатонъя институт (ИПК и ПРО УР) - дышетӥсьёслы ватсаса тодон-валан сётонъя кун учреждение. Кылдытэмын 1938-тӥ арын. Та институт бадӟым юрттэт сётэ вылӥ тодон-валан басьтэм специалистъёслы: та дышетсконниын соос дышетонлэн но наукалэн туала амалъёсынызы тодматско, азьвыл басьтэм тодон-валанзэс выльдо. Одӥг но ӝыны ар ӵоже ини Институтын выль амал пыӵа: отын тодон-валан люкаса, чылкак выль квалификация басьтыны но соя дышетонэз радъяны луонлык кылдытэмын. Институтын бадӟым саклык висъяське удмурт кылъя но литературая дышетӥсьёслэсь тодон-валанзэс будэтонлы. Та ласянь улонэ пыӵало пӧртэм программаос. Удмурт Республикаысь Дышетон удысын ужасьёслэсь тодон-валанзэс будэтонъя но паськытатонъя институтын ужзэ радъя одӥг факультет, 9 кафедра, дышетонъя но методикая 32 кабинет, наукая 9 лаборатория. Отын тыршо докторъёс, профессоръёс, пӧртэм наукаосъя кандидатъёс но доцентъёс. Институтлэн вань аслаз книгапоттонниез. Институтлэн кивалтӥсезлэсь ужзэ быдэсъя Людмила Мустаева. Удмурт Республикаысь Дышетон удысын ужасьёслэсь тодон-валанзэс будэтонъя но паськытатонъя институт (ИПК и ПРО УР) интыяськемын Ижысь Ухтомского ульчаын, 25 номеро юртын. Интернетын сайтэз: www.ipkpro.ru. Электрон гожтэт ыстыны луоз таӵе адресъя: ipk18@mail.ru.

Source: original
Климов, Константин Михайлович

Константи́н Миха́йлович Кли́мов - Удмуртиысь тодмо искусствовед, искусствоведени наукаосъя доктор. Вордскемын 1946 аре, кулӥз 2008 аре, 8 ноябре Ижын. Константин Климов кема аръёс ӵоже ужаз удмурт калык искусствоез эскерон бордын. Уно статьяос сяна, со гожтӥз ньыль бадӟымос альбомъёс-монографиос: «Удмуртское народное ткачество» (1979), «Удмуртское народное искусство» (1988), «Традиционное декоративное искусство удмуртов» (1994), «Ансамбль как образная система в удмуртском народном искусстве ХIХ-ХХ вв.» (1999). == Чӧлсконъёс == «Удмуртское народное искусство» книгаысь люкетъёс

Source: original
Биология

Биология (греч. βιολογία; др.-греч. βίος - «улон» + λόγος - «тодос, наука») - улэп инкуазь сярысь наукаослэн комплекссы. Биологилэн дышетоно предметэз - улонлэн ваньмыз формаосыз: луло макеослэн но инкуазь сообществооссылэн строенизы но функциоссы, соослэн вӧлмемзы, кылдэмзы но азинскемзы, ог-огенызы но улэптэм инкуазен герӟаськонъёссы. Биологилэн ужпумъёсыз луо вань биологи закономерностьёсыз эскерылон, улонлэсь пуштроссэ но тусбуйёссэ шараян. «Биология» кыл 1802-тӥ арын малпамын вал кык учёноен ог-огзылэсь быдэнак - французэн Ж. Б. Ламаркен но немецен Г. Р. Тревиранусэн. == Биологилэн люкетъёсыз == Зоология - пӧйшуръёс сярысь наукаос: териология - нонӥсьёс сярысь наука, орнитология - тылобурдоос сярысь, герпетология - нюжтӥськисьёс но музъемо вуо улӥсьёс сярысь, ихтиология - чорыгъёс сярысь, энтомология - нымы-кибыос сярысь, акарология - лемтэйёс сярысь, малакология - куалемъёс сярысь, протозоология - огшорыос сярысь. Ботаника - будосъёс сярысь наукаос: альгология - вутурынъёс сярысь наука, микология - губиос сярысь, лихенология - пужей ӝуйёс сярысь, бриология - ӝуйёс сярысь, дендрология - писпуос но куакъёс сярысь. Микробиология - микроорганизмъёс сярысь наука. Гидробиология - ву пӧлын улӥсь макеос сярысь наука. == Литература == Биологической нимкылъёсын кылбугор / С. В. Соколов, В. В. Туганаев; под общ. ред. С. В. Соколова. - Ижевск : Удмуртия, 1994. - 144 с. Стрелкова О. Б. Огъядышетсконъя шоръёзо школаослы удмурт кылын биологи удыскылъёсын кыллюкам. - Саранск: Мордовиысь университетлэн издательствоез, 2011. - 40 б. - 300 экз.

Source: original
Ижсталь (йӧ дворец)

«Ижсталь» йӧ дворец - культурая но спортъя учреждение, Ижкарын Удмурт урамын интыяськем липето спортивной комплекс. Тужгес матысез дугдылонниос - «Удмурт кун университет» но «Спортъя дворец». Вылӥ хоккейной лигаын шудӥсь «Ижсталь» хоккейя клублэн вордскем спортивной аренаез. Йӧ дворецын «Ижсталь» СДЮСШОР ужа. Озьы ик концертъёс, йӧ шоуос, выставкаос но культурая мукет ужрадъёс отын ортчытӥсько. «Ижстальын» вань массажъя но процедураосъя кабинетъёс, спортъя тренажёръёсын залъёс, бассейн, мунчо, сауна. Ужало ӟуч но американ бильярдъёсъя залъёс, эктон зал, кафе, пресс-центр, дворецлэн но хоккейя клублэн историзылы сӥзем адӟытон; теннисэн шудон ӝӧкъёс. == Вакчияк историез == «Ижсталь» йӧ дворец лэсьтэмын вал «Ижсталь» заводлэн Василий Тарасов директорезлэн кивалтэм улсаз но кичӧлтонэзъя. Арена усьтӥськиз 27 куарусёнэ 1971 арын. «Ижсталь» йӧ дворецлэн нырысетӥ директорез луиз Сергей Григорьевич Лещинский. 1971 арын дворецын хоккейя нылпи спортивной школа усьтэмын вал. == Аслыкъёсыз == Комплекслэн вань площадез - 11056 кв. м. Пуконо интыослэн лыдзы - 3900. == Кивалтон == Директорез - Моисеев Сергей Валерьевич. == Контактъёс == Адрес - Иж кар, Удмурт урам, 222-тӥ номеро юрт. == Чӧлсконъёс == «Ижсталь» йӧ дворецлэн официальной сайтэз

Source: original
Apocalyptica

Apocalyptica (Апокали́птика) - тодмо финн группа. Эйкка Топпинен, Пертту Кивилааксо, Пааво Лётьёнен виолончелен шудо, нош Микко Сирен - барабанэн. Apocalyptica 1993-тӥ арын кылдӥз. Нырысь-валысь огин виолончель каверъёс шудӥз, собере аслэсьтыз материалъёссэ кылдытыны кутскизы. Группа симфонический метал яке виолончельный метал шудэ. Apocalyptica трос пӧртэм группаосын ӵош ужаз, соос пӧлын Slipknot, The Rasmus, HIM, Sepultura, Guano Apes, Rammstein, Soulfly, Bullet For My Valentine, Lacuna Coil, Three Days Grace, Bush, Shinedown, Flyleaf, Gojira, Oomph!, Hoobastank, Nina Hagen. === Пертту Кивилааксо === Атайзэ учкыса виолончельен 5 арысен шудэ. Начал играть на виолончели в 5 лет, подражая отцу. === Микко Сирен === Дымбырчи. Группаын 2003 арысен шудэ. === Антеро Маннинен === Виолончельен 7 арысен шудэ. === Студиын гожтэм альбомъёс === Plays Metallica by Four Cellos Inquisition Symphony Cult Reflections Apocalyptica Worlds Collide 7th Symphony Shadowmaker Cell-0 Plays Metallica Vol. 2 === Концерт альбом === Wagner Reloaded-Live in Leipzig === Бичетъёс === Best of Apocalyptica (Япониын гинэ поттэмын) Amplified - A Decade of Reinventing the Cello (2CD) === Синглъёс === «Apocalyptica» (1996) «Harmageddon» (1998) «Path Vol.2» (2001) «Hope Vol.2» (2002) «Faraway Vol.2» (2003) «Seemann» (2003) «Bittersweet» (2004) «Wie Weit/How Far/En Vie» (2005) «Life Burns» (2005) «Repressed» (2006) «I’m not Jesus» (2007) «S.O.S.» (Anything But Love) (2007) «I Don’t Care» (2008) «End Of Me» (2010) «Not strong Enough» (2010) «Broken Pieces» (2010) «Psalm» (2013) «Angry Birds Theme» (2014) «Shadowmaker» (2014) === DVD === Live (Apocalyptica) (2001) Reflections Revised (2003) The Life Burns Tour (2006) === Видеоклипъёс === «Enter Sandman» (1996) «The Unforgiven» (1996) «Nothing Else Matters» (1998) «Harmageddon» (1998) «Path» (2000) «Path vol.2» (с Сандра Насичен) (2001) «Hope vol.2» (c Маттиас Сэйеромен) (2001) «Somewhere Around Nothing» (2003) «Faraway vol.2» (Линд Сандбладэн) (2003) «Seemann» (Нина Хагенэн (2003) «Bittersweet» (Вилле Валоен и Лаури Юлёненэн) (2004) «Wie Weit/How Far/En Vie» (Марта Яндоваен и Эммануэль Монетэн" (Manu)) (2005) «Life Burns» (Лаури Юлёненэн) (2005) «Repressed» (Макс Кавалеройен и Мэтт Такомен) (2006) «I’m not Jesus» (Кори Тэйлорен) (2007) «S.O.S.» (Anything but Love) (Кристина Скаббияен) (2008) «I Don’t Care» (Адамо Гонтьеен) (2008) «Grace» (Томояцу Хотеем) (2008) «Иуда» (Пилигрим группаен ӵош) (2009) «End of me» (Гэвин Россдэйлэн) (2010) «Broken Pieces» (Лэйси Мослиен) (2010) «Not strong Enough» (Брент Смитэн) (2010) «Cold Blood» (2015) == Гожтэм дискъёссы: == Cult (2002) • Reflections (2004) Apocalyptica (2006) Worlds Collide (2009) 7th Symphony (2010)

Source: original
Камасинъёс

Камасинъёс (лымшор самодъёс, калмажъёс (асьсэ ним)) - саянысь самодъёс пӧлы пырись калык, кудӥз пыре урал кыл семьяысь самод группае, кудъёсыз улӥзы гурезё интыосаз лымшор палаз туала Красноярск шаерлэн (Кан но Мана шуръёс кузя) но Хакас шаерын. Озьы ик нимасько вал таёжной бигеръёс. == Историязы == XVII дауре камасинъёс вал ог 500 пала. XVIII-XIX дауръёсы люкисько вал кык валтӥсь группаослы: таёжной камасинъёс, кудъёсыз пӧйшурало, пужей вӧзё но чорыгало вал, но кырал камасинецъёслы, тросгес кашинец нимын тодмоослы, кудъёсыз пудо но вал вордо, музъеме мерттӥсько-бичасько, пӧйшурало но тюрк-качин кылын верасько вал. Почти быдэсак ассимилировать каремын вал ӟуч крестьян калыкен XIX даурлэн пумаз энерам хозяйствое потэмен йырин, кудӥз кылдӥз пужей вӧзьыны кутскемзы бере. Люкетэз камасинъёс пӧлӥсь пыриськизы тюрк кыло хакас йӧсэ. XX даурлэн кутсконаз тросгес кулэ луись материал камасин кыл но кылосъя бичаз финн кылчи К. Доннер. 1960-1970 аръёсы соку улэп кыл нулдӥсьёсын, кудъёсыз пӧлысь берпуметӥез (Клавдия Захаровна Плотникова) кулӥз 94 аресаз 1989 арын, ужаз эстон кылчи Аго Кюннап. == Камасин но кашин выжыос == 1) Байга 2) Буга 3) Бугулма (кашин выжы), 4) Мадор или Бигер, 5) Могати (кашин выжы), 6) Ниги - камасин «ӧрӟи» кыллэсь, 7) Сили - камасин «кӧй», 8) Ургуне - камасин «ургу» - бадӟым, 9) Харгил (кашин выжы) , 10) Хипду (кашин выжы), 11) Шалба 12) Нарба - хакасъёсын ассимилировать каремын. Антропонимиос матын улӥсь камасинъёс интыос: Абалаково, Пермяково, Пьянково: Алжибаев, Анджигатов (Сили выжыись), Ашпуров (Ниги выжыись), Джибьев (Мадор выжыись), Додышев, Кочеров, Разманов, Саламатов, Сартыганов, Судачаков, Тошилкин, Тугуин, Туинаков, Шайбин, Янгулов гуртъёс.

Source: original
Якшур гурт поселение (Завьял ёрос)

Якшур гурт поселение - Удмуртиысь Дэри ёросысь гурт поселение но муниципал кылдытэт. Административной центрез - Якшур гурт. Солэн бускельёсыз луо: уйпал но шунды пуксён ласянь - Хохряк гурт поселение; уйшор палан - Ягул гурт поселение; уйпал но шунды ӝужан ласянь - Италмас гурт поселение; лымшор но шунды ӝужан ласянь - Казьмас гурт поселение; лымшор палан - Завьял гурт поселение; лымшор но шунды пуксён ласянь - Первомай гурт поселение; шунды пуксён палан - Ижкарысь Устинов ёрос; шунды ӝужан ласянь - Вотка ёрос. == Чӧлсконъёс == Поселенилэн официальной сайтэз (ӟуч)

Source: original
Географи координатъёс

Географи координатъёс - Музъем вылысь точкалэсь кытын луэмзэ шедьтыны юрттӥсь величинаос - географи широта но долгота. Географи широта луэ сётэм точкаысь ошыса золтэм гожен экватор плоскостен куспысь сэрег. Широта лыдъяське меридиан кузя экваторлэн кыкналасянь палтӥз 0°-ысен 90°-озь но нимаське уйпал но лымшор широта шуыса. Уйпал широтаез озьы ик положительной шуо, но лымшор широтаез - отрицательной. Географи долгота шедьтӥське, сётэм точка пыр ортчись меридианлэн плоскостез но кутскон чотын басьтэм меридианлэн плоскостез куспысь сэрегез мертаса. Кутскон (Гринвич) меридианлэсь шунды ӝужан паласьтыз долгота 0°-ысен 180°-озь вошъяське но нимаське ӵукпал, шунды пуксён паласез - ӝытпал долгота шуыса.

Source: original
Перистерия

Перистерия (лат. Peristeria) - Орхидной будосъёс (Orchidaceae) семьяысь Шор но Лымшор Америкалэн сяськаё будос. Дуннеын тодмо ог 11 пӧртэм. == Видъёс == Peristeria cerina Lindl. (1837) Peristeria cochlearis Garay (1972) Peristeria elata Hook. (1831) Peristeria ephippium Rchb.f. (1883) Peristeria esperanzae P.Ortiz (2008) Peristeria guttata Knowles & Westc. (1838) Peristeria leucoxantha Garay (1954) Peristeria lindenii Rolfe (1891) Peristeria pendula Hook. (1836) Peristeria rossiana Rchb.f. (1889) Peristeria selligera Rchb.f. (1887) Peristeria serroniana (Barb.Rodr.) Garay (1954) Peristeria violacea (Josst) Foldats (1968)

Source: original
Киото

Киото (яп. 京都市) - Япониысь бадӟым кар. Интыяськемын Хонсю шормуӵлэн шор люкетаз, Кансай улос шорын, Киото префектуралэн лымшор-шунды пуксён палаз. Кар луэ та префектуралэн административной центрез. Кансай улосысь одӥгез валтӥсез кар. Карлэн площадез 827,83 км², улӥсез - 1 472 027 адями (1 коньывуонэ 2017), калыклэн ӵемлыкез - 1778,18 адями/км². 794-тӥ арысен 1869-тӥ арозь Киото вал Японилэн шоркарез но императоръёслэн валтӥсь резиденцизы. Вуж нимыз - Хэйан.

Source: original
Катовице

Катови́це (пол. Katowice [katɔ'vʲiʦɛ], 1953-1956 Stalinogród [stalʲi'nɔgrut], нем. Kattowitz, силез кылын Katowicy) - Польшаысь кар. Со интыяськемын Польшалэн лымшор палаз, Силезиын, Клодница но Рава шуръёс вылын. Силезия воеводстволэн шоркарез. Улӥсьёсыз - ог 303 314 (2014) адями. Кар статуссэ со басьтӥз 1865 аре. Кема аръёс ӵоже карен кивалтӥзы Силезиысь немецъёс - 1918 арозь ик со Германие пыре но вал. 1954-1956 со нуллӥз Сталинлэсь нимзэ (Сталиногруд ‘Сталин кар’). Катовицеын улэ ог 315 сюрс адями. Карын вань вашкала дырысен кылем но алигес гинэ лэсьтэм юртъёс, вань пичи аэропорт Муховец. Азьвыл Катовице тодмо вал эгыр поттонъя но металлургияя предприятиосыныз. == Катовицеын вордӥськем тодмо адямиос == Ханс Бельмер, туспуктӥсь-сюрреалист Хенрик Бродер, журналист Курт Гольдштейн, невролог Ханс Закс, серолог == Чӧлсконъёс == поляк но англи кылъёсын: Катовицеысь кар кенеш Катовицеысь бизнес-сайт Силезиысь Катовице Катовице шоры веб-камера пыр учкыса Куно корка Катовицеысь транспорт

Source: original
Сэдык

Сэдык - асьме пала тулысэз ваись тылобурдо. Лыктэ со тюрагайёсын ӵош, куддыръя лымы вылэ ик вуэ. Котьку интыяське вулы матэгес. Солэн кузесь но сюбегесь тылыосыз туж чебер такъя кылдыто. Мумы сэдыклэн такъяез вакчигес. Лоба туж сэзь, омырын олокыӵе но «цирковой» номеръёс лэсьтэ. Лобакуз но, ветлыкуз но такъяеныз шудыны быгатэ: я шонерак выллань ӝутэ, я лэзе. Сэдык - сак тылобурдо. Пуныосты но ӟичыосты адӟонтэм каре, куд-ог дыръя соос вылэ урдскылэ но. Бурдо сьӧсьёсын но ожмаськемзэ адӟыны луэ. Нош кропотлэсь кышка: вуэ зыме. Ӵем дыръя та тылобурдоез чарланэн (чайкаен) сурало. Сэдыкез тодманы луоз такъяезъя. Та тылобурдоез пезык, тэзык, эсэдык но шуо на.

Source: original
Завьял гурт поселение

Завьял (Дэри) гурт поселение - Удмуртиысь Дэри ёросысь гурт поселение но муниципал кылдытэт. Административной центрез - Дэри черкогурт. Дэри гурт поселение Завьял ёрослэн шор люкетаз интыяськемын. Солэн бускельёсыз луо: уйпалаз - Октябрь, Первомай но Якшур гурт поселениос; шунды ӝужан палаз - Казьмас гурт поселение; лымшор но шунды ӝужан палаз - Гольян гурт поселение; лымшор палаз - Ожмос гурт поселение; лымшор но шунды пуксён палаз - Изгурт гурт поселение; шунды пуксён палаз - Иж кар. == Чӧлсконъёс == «Дэри» муниципал кылдытэтлэн официал сайтэз (ӟуч)

Source: original